**ԿՈՐՆԳԱՆ**

**ՍԻՍԻԱՆԻ ՏԵՂԱԿԱՆ**

**Կորնգանը ՀՀ մշակվող բազմամյա թիթեռնածաղկավոր խոտաբույսերից մեկն է, որը զբաղեցնում է բավականին մեծ տարածություն` մշակվում է ջրովի և անջրդի պայմաններում, ունի բարձր ցրտաչորադիմացկունություն: Այն ապահովում է մինչև 60-80 ց/հա լավորակ խոտի բերք:**

**Կորնգանը լայնորեն օգտագործվում է որպես արոտավայրային մշակաբույս:**

**ՀՀ-ում մշակության մեջ է գտնվում Անդրկովկասյան կամ բազմահար կորնգանը (Onobrychis transcaucasica), որի առավել աչքի ընկնող հատկանիշներից է` ծաղկումը ցանքի տարում, ինչով էլ այն տարբերվում է մյուս տեսակներից: Հարից հետո արագ վերաճում է և հնձվում երկու, նույնիսկ երեք անգամ:**

**Շիրակի գոտու պայմաններում տեղախմբի /պոպուլացիա/ ձևով մշակվում է Սիսիանի էկոտիպը : Կայանում տվյալ տեղախմբի հետ մշտապես տարվում են բարելավման աշխատանքներ:**

**Գյումրիի սելեկցիոն կայանը ավանդաբար, դեռ անցյալ դարի 20-ական թվականների վերջերից զբաղվում է կորնգանի սելեկցիոն և սերմնաբուծական աշխատանքներով: Սերմնաբուծությունը կայանում դրված է բարձր հիմքերի վրա: Կայանը կորնգանի սերմերով է ապահովում Հայաստանի նախալեռնային և լեռնային շրջանների մենատնտեսներին և կոլեկտիվ տնտեսություններին:**

***Արժեքավոր տնտեսական հատկանիշները:***

**Սորտը ապահովում է միջին հաշվով 55-60 ց/հա բերք:**

**Սերմի նպատակով մշակելիս ապահովում է միջին հաշվով 10 ց/հա սերմ:**

**🗸 ՈՒնի միջինից բարձր երաշտադիմացկունություն /6 բալ/**

**🗸Կանաչ վիճակում կերակրելիս անասունների մոտ չի առաջացնում տիմպանիտ /փքում/:**

**🗸 Կայուն է մակաբույծ մոլախոտ գաղձի նկատմամբ:**

**🗸 Ցողունները կանգուն են, բույսերը գրեթե չեն պառկում:**

***Բուսաբանական առանձնահատկությունները***

**Սիսիանի տեղական սորտի բույսերը կանգուն են, ունենում են մինչև 95 սմ բարձրություն:**

**Ջրովի պայմաններում բույսերի բարձրությունը կարող է հասնել 120 սմ-ի:**

**Տերևալիությունը լավ է: Տերևները կենտ-փետրաձև են, տերևիկները ձվաձև են, ունեն բութ գագաթ:**

**Տերևիկի երկարությունը կազմում է 2-4 սմ, լայնությունը` 0.5 սմ: Տերևների գունավորումը գորշավուն կանաչ է:**

**Ծաղկաբույլը ողկույզ է, իլիկաձև է, երկար, բութ ծայրով, երկարությունը հասնում է 4-6 սմ-ի, իսկ հասունացման ժամանակ` 10-15 սմ-ի:**

**Ծաղիկների գունավորումը վարդագույն է, մանուշակագույն, կարմրավուն երանգով:**

**ՈՒնդը հասուն վիճակում լինում է բաց կանաչ, դեղնավուն գույնի: Կարող է լինել ատամիկներով զինված կամ նրանցից զուրկ:**

**Կեղևը հեշտությամբ է անջատվում սերմից, այն բարակ է:Սերմը սովորաբար երիկամաձև է, երբեմն լինում է կլոր:**

**1000 հատիկի քաշը կազմում է 13-15 գրամ:**

**Շատ կարևոր է այն հատկանիշը , որ ցանքի տարում ծաղկում ու տալիս է խոտի մեկ հար:**

**Հետագա տարիներին կարող է տալ 2 հար և ավելի /ոռոգելի հողատարածքներում/:**

**Սորտը խորհուրդ է տրվում ցանել նաև ՀՀ նախալեռնային և լեռնային շրջանների անջրդի հողատարածքներում:**

***Ագրոտեխնիկական առանձնահատկությունները***

**Սորտը մշակության ընթացքում /3տարի/ հողը հարստանում է ազոտով և օրգանական նյութերով: Վարելաշերտում թողնում է մինչև 60 ց/հա արմատային զան•ված, մինչև 150 կգ/հա ազոտ:**

**Կորնգանը նպաստում է հողի բերրիության բարձրացմանը: Լավ նախորդ է հանդիսանում աշնանացան ցորենի համար:**

**Ցանքի կատարման համար հողը նախապատրաստվում է աշնան խորը վարից: Հող է մտցվում NPK հիմնական պարարտանյութ: Գարնանը կատարվում է կուլտիվացիա և սեղմ ժամկետներում կատարվում ցանքը, որպեսզի խոնավության կորուստ տեղի չունենա:**

**Սերմերի ծլունակությունը պետք է լինի 80-85%:**

**Հաշվի առնելով այն հանգամանքը, որ կորնգանը ցանվում է ոչ թե սերմերով, այլ ունդերով, ցանքի նորման պետք է սահմանել 130-150 կգ/հա:**

**Ցանքի խորությունը պետք է սահմանել մինչև 2.0 սմ, որպեսզի սերմի ծլելուն զուգընթաց շաքիլները հեշտությամբ դուրս բերվեն հողի մակերես, դրա հետ մեկտեղ հողը պետք է լինի լավ մշակված:**

**Քանի որ արտադրությունում կորնգանի ցանքը կատարվում է գարնանացանների ծածկոցի տակ, ապա ծածկոցի հունձը պետք է կատարել հնարավորինս բարձր, որպեսզի մատղաշ բույսերը քիչ տուժեն:**

**Կարևոր է սնուցումը, որը կատարվում է ինչպես վաղ գարնանը, այնպես էլ հարերից հետո: Պարարտանյութը շաղ է տրվում հողի երեսին և փոցխվում 1-2 հետք: Սնուցման կարգով պետք է տրվի 30 կգ/հա ազոտ, 50-60 կգ/հա P2O5 և K2O:**

**Ոռոգվող` առաջին և երկրորդ տարվա օգտագործման դաշտերում կորնգանը պետք է ջրել 1-2 անգամ` յուրաքանչյուր հարից հետո:**

**Ցանքի երկրորդ տարուց սկսած, վաղ գարնանը և յուրաքանչյուր հարից հետո պետք է կատարել փոցխում` անկախ սնուցումից:**

**Հին ցանքերը փոցխում են ավելի խոր, երիտասարդ ցանքերը` մեկ հետք և պակաս խորությամբ:**

**Սիսիանի տեղական սորտը խոտ ստանալու նպատակով հնձվում է ծաղկման սկզբում:**