**ԱՇՆԱՆԱՑԱՆ ՑՈՐԵՆ**

**ՆԻՐՍԱ**

**Նիրսան կայանի աշնանացան ցորենի սորտերից է, որը բուծվել է միջսորտային տրամախաչումից /Նիգրիարիստատում 81-81×Լյուտեսցենս 1673/3/:**

**Սորտը բարձր բերք ապահովում է հանրապետության լեռնային և նախալեռնային գոտիներում: 2006-2007թթ. փորձարկվել է նաև Սիսիանում և Արցախում, որտեղ նույնպես լավ է դրսևորվել:**

***Տնտեսական արժեքավոր հատկանիշները***

1. **Սորտը շրջանացվել է 2005թ-ին, միջին բերքատվությունը կազմում է 45-50 ց/հա, իսկ առավելագույնը` 70-75 ց/հա:**
2. **Ձմեռադիմացկուն է (4-5 բալ), միջահաս, կանգուն (5 բալ):**
3. **Դիմացկուն է ժանգասնկային հիվանդությունների նկատմամբ (4-5բալ):**
4. **Արդյունավետ թփակալումը շատ բարձր է, ունի 3-5 հասկակիր ցողուն, հասունանալիս չի թափվում:**
5. **Հատիկը միջինից խոշոր է,կլորավուն,1000 հատիկի մասսան 42-50 գրամ, ապակենմանությունը 91%:**
6. **Շնորհիվ հատիկներում սպիտակուցների բարձր (12.78-13.68%)պարունակության,այն դասվու է ուժեղ ցորենների շարքին, ունի հացաթխման լավ որակ` հում սոսնձանյութը 28.95-32.38% է: Միաժամանակ այն լավ ձավարացու սորտ է:**
7. **Նիրսայի աճը մինչև թփակալում դանդաղ է,թփակալվելուց հետո այն արագանում է:**

***Բուսաբանական հատկանիշները***

**Սորտի այլատեսակը էրիտրոսպերմում է (Triticum aestivum var. erythrospermum):**

**Հասկը սպիտակ է,պրիզմայաձև,քիստերը 6.5-7.5 սմ երկարությամբ, սպիտակ: Հատիկը կարմիր է, կլորավուն, լավ արտահայտված փոսիկներով:**

**Ցողունը ամուր, սնամեջ, 85-95 սմ երկարությամբ: Հասկը խոշոր` 9-11 սմ:**

**Թփի ձևը կանգուն է, տերևը մերկ է` կանաչ գույնի: Հասկիկային թեփուկները ձվանման են (7-9 մմ), շատ թույլ արտահայտված ջղավորությամբ, ատամիկը երկար է, սրածայր, առանց ուսի, ողնուցը ուժեղ արտահայտված:**

***Ագրոտեխնիկական առանձնահատկությունները***

**Ինտենսիվ սորտ է, պարարտանյութերի քանակի ավելացումը ուղիղ համեմատական է բերքատվության բարձրացմանը:**

**Ցանքի նորման 250-300 կգ/հա կամ 5-7 միլիոն ծլունակ հատիկ:**

**Սերմերը ցանքից առաջ ախտահանվում են` սնկային հիվանդություններից և արմատային փտումից պաշտպանված լինելու համար:**

**Ցանքը պետք է կատարել այնպես, որ մինչև կայուն ցրտերը (+5,-5) բույսերը լրիվ թփակալված լինեն:**

**Կախված տվյալ տարվա եղանակային պայմաններից, վեգետացիայի ընթացքում հարկավոր է կատարել մեկ ոռոգում` հասկակալման փուլում: Եթե ցանքի ժամանակաշրջանում չորային է` կատարել ծլաջուր 800-1000 մ~~3~~հա ջրի ծախսման նորմայով:**

**Մոլախոտերի դեմ պայքարի աշխատանքները կազմակերպել վաղ գարնանը` մինչև խողովակակալման փուլի սկիզբը:**

**Անկախ բոլոր տիպի ագրոտեխնիկական միջոցառումներից, վաղ գարնանը պետք է սնուցել ազոտական պարարտանյութով` 300 կգ/հա:**

**Նախորդը ցանկալի է լինի բազմամյա կամ միամյա խոտաբույսեր, ինչպես նաև շարահերկ մշակաբույսեր:**