**ԼՈԲԻ**

**ՀԱՅԿԱԿԱՆ ԿԱՐՄԻՐ**

**Ստացվել է Լենինականի սելեկցիոն կայանում, Աշտարակի տեղական սորտերից, անհատական ընտրության եղանակով: Պետական սորտափորձարկման է ներկայացվել 1949 թվականին և շրջանացվել 1953 թվականին:**

**Հեղինակներն են հանրապետության վաստակավոր գյուղատնտես Ա.Պ.Վերնիգորը և սելեկցիոներ Մ.Ե.Վերնիգորը:**

***Բուսաբանական և մորֆոլոգիական առանձնահատկությունները***

**Պատկանում է սովորական լոբիների խմբին (Phaseolus vulgaris Savi), բույսերը թփային են, թույլ փաթաթվող, 35-45 սմ բարձրությամբ:**

**Տերևները միջին մեծության են, եռամասնյա տերևիկները`սրտաձև-սրածայր: ՈՒնդերը թրանման են, 9-12 սմ երկարությամբ, գերազանցապես 4-6 սերմերով: Ներքին հարկի պատիճները կազմավորվում են ցողունի վրա`գետնից 10-16 սմ-ի վրա: Ծաղիկները սպիտակ են, հավաքվում են ողկույզի մեջ` 4-8 հատով:**

**Սերմերը հարթ էլիպսանման են, ուռուցիկ թևով,բալագույն-կարմիր, սպիտակ սերմաբլթակով:**

***Տնտեսական կարևոր առանձնահատկությունները***

**Հայկական կարմիրը բարձր բերքատու սորտ է, միջին բերքատվությունը 15-18 ց/հա, պոտենցիալ բերքատվությունը` 20-25 ց/հա բերք:**

**Սերմերի եփելիությունը միջին է, օժտված է բարձր համային հատկությամբ, սերմերի մեջ սպիտակուցների պարունակությունը հասնում է 20-23 %-ի: Սերմերը միջին խոշորության են, 1000 հատիկի մասսան 260-280 գրամ:**

**Միջահաս են, վեգետացիոն շրջանը 90-105 օր: Դիմացկուն է վնասատուների նկատմամբ, թույլ է վարակվում բակտերիոզով և անտրակնոզով: ՈՒնի միջակ երաշտադիմացկունություն : Գերհասունանալիս ունդերը ճաքում են և սերմերը թափվում:**

***Ագրոտեխնիկական առանձնահատկությունները***

**Լոբին ջերմասեր է, սերմերը սկսում են ծլել 80-1000C ջերմության պայմաններում: Լոբին ցրտահարվում և ոչնչանում է -0-100C սառնամանիքի պայմաններում:**

**Խոնավության նկատմամբ պահանջկոտ չէ, վեգետացիայի ընթացքում բավարարվում է 1-2 ոռոգմամբ:**

**Լոբին շարահերկ մշակաբույս է, լավագույն նախորդ է հացազգի մշակաբույսերի համար։**

**Զգայուն է պարարտանյութերի նկատմամբ, ֆոսֆորի և կալիումի պակասի դեպքում տերևները դեղնում են, երբեմն յասամանի երանգավորում ստանում:**

**Բարձր բերքի ապահովման համար անհրաժեշտ է աշնանը խորը վարի տակ տալ ֆոսֆոր և կալիում` 40-60 կգ/հա ազդող նյութի հաշվով:**

**Լոբին պետք է ցանել այն հաշվով, որ ծիլերն ստացվեն ուշ գարնանային ցրտահարությունից հետո, այսինքն` Շիրակի և նախալեռնային գոտու պայմաններում մայիսի երրորդ տասնօրյակում (մայիսի 25-ից հետո), իսկ հարթավայրային գոտում` մայիսի առաջին տասնօրյակում:**

**Լոբին շարահերկ է, շարքերի լայնությունը 35-40 սմ, իսկ ժապավենային ցանքի դեպքում` 45-50 սմ, միջժապավենը և ժապավենի մեջ եղած երկու շարքերի հեռավորությունը` 20-25 սմ:**

**Ցանքի նորման ծլունակ սերմերի հաշվով 0.3-0.4 միլիոն, իսկ կշռային նորման` կախված սերմերի խոշորությունից` 70-90 և 100-150 կգ/հա, իսկ խոշորահատիկ սերմերի համար` 150-200 կգ/հա:**

***Ցանքերի խնամքը***

**Ծլելուց 7-8 օր անց միջշարքային տարածություններն անհրաժեշտ է քաղհանել և փխրեցնել, այն կրկնելով 15-20 օր հետո, այնուհետև` ըստ անհրաժեշտության:**

**Բույսերի կոկոնակալման շրջանում անհրաժեշտ է սնուցել հանքային պարարտանյութերով` 100 գ սուպերֆոսֆատ և 50 գ կալիումական աղ:**

**Լոբին պետք է ջրել, երբ տերևները մուգ կանաչ գույն են ստանում: Ոռոգումը կատարել միայն օրվա հով ժամերին` վաղ առավոտյան կամ երեկոյան:**

***Բերքահավաքը***

**Լոբու բերքը պետք է հավաքել օր ու մեջ, թույլ չտալով, որ ունդերը մեծանան ու կոպտանան: Հավաքած բերքը անմիջապես պետք է փոխադրել ծածկի տակ և փռել բարակ շերտով:**