ԳԱՐՆԱՆԱՑԱՆ ԳԱՐԻ

**ՀԱՅԿ**

**Հայկ սորտի լատիներեն անունը՝Hordeum vulgare.H.distichon,Hayk:**

**Սկզբում կատարվել է միջսորտային խաչասերում (Նուտանս115×Լադա):**

**1993 թ. Ստացված հիբրիդը տրամախաչվել է (Նուտանս115×Լադա)× Նուտանս 115-ի հետ: Անհատական ընտրության եղանակով ընտրվել են բույսերը, հետագայում՝ 2004-2011 թթ. Բազմացվել և ուսումնասիրվել են մրցութային տնկարանում:**

**2012 թվականին հանձնվել է պետական սորտափորձարկման, իսկ 2014թվականին՝հաստատվել:**

**Ցողունն ունի կանգունություն, 82-87 սմ երկարություն, չի պառկում, սպիտակուցների տոկոսը հատիկներում կազմել է 10.5-11.5%,1000 հատիկի կշիռը 52-58գ.,բնաքաշը՝700-780 գ/լ: Քիստերը 12-13 սմ, ուղիղ սղոցանման, բաց հարդագույն:**

**Հայկ սորտի հատիկի բերքատվությունը 12-15 %-ով գերազանցում է շրջանացման մեջ գտնվող Նուտանս-115 սորտին: Պոտենցիալ բերքատվությունը 55-65 ց/հա է: Բույսի արդյունավետ թփակալումը 2.3-2.5, քիստերը հասկին զուգահեռ են, հասունացման ժամանակ հասկերը առանցքի հիմքից չեն կոտրվում, հատիկների թաղանթը նուրբ է և չթափվող: Այն կարող է օգտագործվել որպես գարեջրի հումք:**

***Մշակության ագրոտեխնիկան***

**Գարնանացան գարին բարձր բերք է տալիս կարտոֆիլից, շաքարի և կերի ճակնդեղից, ընդեղեն բույսերից,բազմամյա խոտաբույսերից հետո մշակված աշնանացան կամ գարնանացան ցորենի ցանքերում:**

**Պարարտացումը զգալի ազդեցություն է թողնում գարու հատիկի բաղադրության, հատկապես սպիտակուցային նյութերի քանակի փոփոխության վրա: Այդ իսկ պատճառով պարարտացման գործը կազմակերպելիս պետք է հաշվի առնել գարու մշակման ուղղությունը:**

**Գարեջրի և սպիրտաթորման համար մշակվող գարին պետք է պարարտացնել ազոտի սահմանափակ նորմայով:Գարու պարարտացման ամենալավ տարբերակը հանդիսանում է N-70, P-60 ,K-70կգ/հա-ն:**

**Այն դեպքում, երբ գարնանացան գարու նախորդները հանդիսանում են ցելից հետո մշակված աշնանացան կամ գարնանացան ցորենը, միամյա խոտաբույսերը, ընդեղեն բույսերը, ապա նախորդ բերքահավաքին զուգընթաց կատարել խոզանի երեսվար, իսկ 2-3 շաբաթ անց նախագութանիկավոր գութաններով խոր վար:**

**Երբ գարնանացան գարու նախորդ հանդիսանում են կարտոֆիլը,ճակնդեղը, ապա նախորդի բերքահավաքից հետո կատարել նախագութանիկավոր գութաններով խոր վար՝ 20-30 սմ խորությամբ:**

**Վաղ գարնանը առաջին իսկ հնարավորության դեպքում, դաշտը փոցխել մեկ-երկու հետքով:**

**Գարու յուրաքանչյուր հեկտարի վրա ցանվող ծլունակ հատիկների քանակը կախված է մշակության նպատակից և հողակլիմայական պայմաններից:**

**Չոր կլիմայական պայմանների անջրդի ցանքերում յուրաքանչյուր հեկտարի վրա պետք է ցանել 4.0-4.5 մլն հատիկ, խոնավ շրջաններում՝4.5-5.0 մլն հատիկ:**

**Գարին ցանել սովորական ցանքերով՝նեղաշար,խաչաձև:**

**Ցանքի խորությունը կախված է հողային պայմաններից, ցանքի ժամկետից:**

**Թեթև ավազակավային հողերում գարին պետք է ցանել 6-7, կավային ծանր հողերում՝ 4-5 սմ խորությամբ: Ցանքը կատարել վաղ գարնանը, երբ հնարավոր կլինի ցրտահերկը մշակել:**

**Բերքատվության բարձրացման գործում մեծ նշանակություն ունի ցանքից հետո դաշտի տափանումը՝ գլանակումը:**

**Գարնանացան գարու ցանքերը հիմնական պարարտացումից բացի, պետք է սնուցել ազոտական պարարտանյութով՝ 100-120 կգ/հա չափաքանակով՝ թփակալման ժամանակ:**

**Մինչև թփակալումը ցանքերը սրսկել հերբիցիդներով:**