ԳԱՐՆԱՆԱՑԱՆ ԳԱՐԻ

**ՆՈՒՏԱՆՍ 115**

**Գ**արու համախառն  արտադրության  ավելացման  գործում  կարևոր  դեր  ունի նոր,  բարձրարժեք  սորտերի  ստացումը  և  դրանց  ներդրումը  արտադրության  մեջ:

Գյումրու  սելեկցիոն  կայանում առաջին  սելեկցիոն սորտը՝ Նուտանս  115-ը ստացվել  է 1964 թվականին՝  Աշտարակի  տեղական տեղախմբի գարիներից:  Որպես   սելեկցիոն սորտ  շրջանացվել  է 1965թ-ին՝ փոխարինելով տեղական Նուտանսին, որին գերազանցել է իր բերքատվությամբ՝ 4-5 ց/հա-ով:

***Տնտեսական կարևոր առանձնահատկությունները***

**Ս**որտափորձարկման  տվյալներով, փորձարկման  տարիներին  բերքատվությունը  կազմել  է 23-29 ց/հա, իսկ  այժմ,  ագրոտեխնիկայի  կատարելագործման շնորհիվ, ապահովում  է 45-50 ց/հա, իսկ  առավելագույնը՝ 68 ց/հա, այն  հատիկի  բերքատվությամբ գերազանցում  է  փորձարկման  մեջ գտնվող հավաքածուի  շատ  սորտերի և սելեկցիոն  ցանքերում այն  մշակվում  է որպես  ստուգիչ:

Նուտանս 115-ը առավել  արդյունավետ  է  օգտագործում վաղ  գարնանային  աճման  նպաստավոր պայմանները, պլաստիկ է,  լավ  է  հարմարվում գարնանամուտի  եղանակային պայմաններին:

Չորադիմացկուն  է, գերխոնավ պայմաններում և  խիտ  ցանքերում պառկում  է և զիջում է կարճացողուն, կանգուն արտասահմանյան  սորտերին:

Խմբակային դիմացկունությունը քարամրիկի  և փոշեմրիկի  նկատմամբ 7-8 բալ է,  ալրացողի՝ 6-7 բալ, գծային  հելմինտոսպորոզ՝ 8-9, գաճաճ  և  տերևային  ժանգերի՝  8-9 բալ:

Միջահաս  է, վեգետացիոն  շրջանի տևողությունը 92-98 օր  է (կախված  ամառվա  եղանակային  պայմաններից):

Հատիկները  խոշոր  են, 1000 հատիկի  մասսան 48-52 գրամ  է, բնաքաշը՝ 700-730 գ/լ:

2.2-2.4 մմ  ֆրակցիայի  հատիկները  կազմում  են  ընդհանուր  զանգվածի 92-94 %-ը:

Հատիկները  ուռուցիկ  օվալանման  են, թաղանթավորումը միջին  է (10-12%):

***Բուսաբանական  առանձնահատկությունները***     պատկանում  են  nutans   այլատեսակին:

Հասկերի  երկարությունը  քիստերով՝  17-18  սմ է, առանց  քիստերի՝ 8-10 սմ, հասկում  հասկիկների  քանակը՝ 10-14 հատ  է, հատիկներինը՝ 22-28: Հասկը   ծղոտա-դեղնավուն, դարմանագույն, դեպի  ծայրամաս  նեղանում է, միջին  երկարության, գրեթե խիտ (առանցքի 4 սմ-ի վրա  հաշվվում  են 12-14 հասկիկային  ելուստներ): Քիստերը երկարությամբ 1.5 անգամ գերազանցում  են հասկին: Քիստերը  փափուկ  են, բարակ, թույլ սղոցաձև, հասունացման ժամանակ  չեն  թափվում:

 Հատիկներում սպիտակուցների  տոկոսը չի գերազանցում 12.0-13.0 %-ից, հետևաբար  այն լիարժեք  չի ապահովում   գարեջրի արտադրության  պահանջները:

***Մշակության ագրոտեխնիկան***

Սորտի գենետիկական  պոտենցիալը  թույլ  է  տալիս  լավագույն  ագրոֆոնի  պայմաններում  ապահովել 65-70 ց/հա  հատիկի  բերք:

Դաշտի  ընտրությունն  ու նախապատրաստումը հարկավոր  է  սկսել  աշնանը: Նշված  քանակի  բերք ապահովելու  համար, անհրաժեշտ  է  աշնանը  հողը  պարարտացնել  ֆոսֆորական  և  կալիումական  պարարտանյութերով, համապատասխանաբար  P2O5-100-120, K2O -140-150կգ/հա, իսկ  գարնանը  նախացանքային  կուլտիվացիայի  ժամանակ՝ N -50-60 կգ/հա  ազդող  նյութի  հաշվով: Ցանքի  նորման  սահմանվում  է 4.5-5.0 միլիոն  ծլունակ  սերմի հաշվով,  իսկ կշռային  հարաբերությամբ, կախված սերմերի  խոշորությունից՝ 200-230 կգ/հա:

Ցանքը  պետք  է  կատարել  ախտահանված  սերմերով:

Ցանքի  խորությունը  5-7 սմ,  ցանքից  անմիջապես  հետո դաշտը  գլանել:

Ոռոգելի  դաշտերում , գլանումից  հետո անցկացնել  ոռոգիչ  ակոսները:

Թփակալման  ժամանակ կազմակերպել  քիմիական պայքար  մոլախոտերի  դեմ ( 2.4 Դ-1.4 կգ) կամ ֆենագոն (0.6-0.8 լ/հա):

Բերքահավաքը  պետք  է  կատարել , երբ  բույսերի  ներքևի միջհանգույցները  չորացել  են: