ԳԱՐՆԱՆԱՑԱՆ ՑՈՐԵՆ

**Գ Ո Հ Ա Ր**

**Բուծվել է Գյումրիի սելեկցիոն կայանում, տեղական Գրեկում-148 և Ֆենովավա սորտագծերի միջսորտային տրամախաչումից (Գրեկում148×Ֆենովավա) ստացված հիբրիդները անհատական ընտրությամբ բազմացնելով:**

**Հեռանկարային, բերքատու, համակողմանի սորտ է, արտադրական փորձարկումներում ստուգիչ Շիրակի 1-ից 5-10 ց/հա ավելի հատիկի բերք է ապահովում:**

***Տնտեսական արժեքավոր հատկանիշները***

1. **Տեղական գարնանացան ցորեններից ամենաբերքատու , վաղահաս, հեռանկարային սորտն է:**
2. **Սորտի միջին բերքատվությունը 35-45 ց/հա, իսկ պոտենցիալ բերքատվությունը` 50-60 ց/հա:**
3. **Ստուգիչի համեմատությամբ կարճացողուն է, ունի շատ ամուր ցողուն, չպառկող է նույնիսկ ուժեղ պարարտացման չափաքանակների պարագայում, հասունանալիս չի թափվում:**
4. **Թփակալումը 2.0-3.2 է, դիմացկուն է սնկային հիվանդությունների նկատմամբ /4.5-5 բալ/:**
5. **Հատիկը խոշոր է, ապակենմանությունը` 90-95%,1000 հատիկի մասսան 45-50 գրամ է:**
6. **Սպիտակուցները հատիկներում 12.49-14.00% 1, սոսնձանյութը` 30-36 % Է:Հանդիսանում է ուժեղ ցորեն:**
7. **Սորտը, բացի հացաթխման լավագույն հատկություններից, շատ լավ ձավարացու է:**

***Բուսաբանական հատկանիշները***

**Այլատեսակը` Գրեկում(Triticum aestivum var graecum):**

**Հասկերը իլիկանման, սպիտակ քիստավոր` 9-11 սմ երկարությամբ, 18-20 հասկիկներով: Հատիկը սպիտակ ձվանման է, խոշոր, ակոսիկը խորը չէ:**

**Ցողունը ամուր, սնամեջ, 70-80 սմ երկարությամբ, տերևները լայն, կանաչ գույնի:**

**Հասկիկային թեփուկը նշտարաձև /10-12 մմ/, թույլ ճղավորությամբ, ատամիկը կտցանման, ուսը` նեղ /1 մմ/: Ողնուցը լավ արտահայտված:**

**Քիստերը սպիտակ, միջին կոպտության` 5.5-7.5 սմ երկարությամբ:**

**Հասունանալիս հատիկը չի թափվում և վաղահաս սորտ է:**

***Ագրոտեխնիկական առանձնահատկությունները***

**Սորտը պահանջկոտ է հողի նկատմամաբ, չնայած ցածր պարարտացման ֆոնի դեպքում էլ ապահովում է բավարար քանակությամբ հատիկի բերք:**

**Մշակության աշխատանքներն են` ցրտավար, կուլտիվացիա, գլանում:**

**Նախորդը ցանկալի է լինի խոտադաշտ կամ շարահերկ մշակաբույսեր:**

**Ցանքի նորման 300 կգ/հա է:**

**Ցանքը կազմակերպելիս անհրաժեշտ է պահպանել ցանքի ժամկետները, հետագայում բերքի կորստից խուսափելու համար *:***

**Մոլախոտերի դեմ կատարել սրսկում ամինային աղով*:***

**Սերմերը ախտահանել ֆունգիցիդներով:**

**Թփակալման ֆազայում սնուցել ազոտական պարարտանյութով` 300կգ/հա-ի հաշվով և 1 ոռոգում` հատիկալիցքի ժամանակ:**

**2007 թ. բազմացման տնկարանից անջրդի պայմաններում ստացվել է 44 ց/հա բերք:**