**Ս Ի Ս Ե Ռ**

**ԼԵՆԻՆԱԿԱՆԻ 313**

**Սորտը ստացվել է Լենինականի սելեկցիոն կայանում` 1943 թվականին, անհատական ընտրությամբ, ՎԻՐ-ի հավաքածուի N 652 նմուշից, որն առանձնացվել էր Հայաստանում տարածված սիսեռի տեղախմբերից:**

**Այն շրջանացվել է 1949թ., սորտի հեղինակն է հանրապետության վաստակավոր գյուղատնտես Ա. Պ. Վերնիգորը:**

***Տնտեսական կարևոր առանձ-նահատկությունները***

**Պարենային և կերային մշակաբույս է:**

**Սերմերը պարունակում են 23-31% սպիտակուցներ, հարուստ են A,B,B2 վիտամիններով:**

**Սիսեռի սերմերը հայկական խոհանոցում, բացի զանազան կերակուրների մեջ օգտագործելուց, գործածվում է պահածոների և սուրճ պատրաստելու համար: Սիսեռի սերմերը ուշ են եփվում, որի համար ցանկալի է դրանք աղաջրի մեջ թողնել որոշ ժամանակ, ապա լվանալ և նոր եփել: Սիսեռի եփած հատիկները հիմնականում օգտագործում են տարբեր աղցաններ պատրաստելիս:**

***Բուսաբանական և կենսաբանական առանձնահատկությունները***

**Պատկանում է Cicer aritinum ցեղին, մշակության մեջ մեծ տարածում ունեն Chickpea տեսակը:**

**Լենինականի 313 սորտի ցողունը կողավոր է, արմատը իլիկաձև, որի մազարմատների վրա առատորեն զարգանում են խոշոր դեղնավուն պալարաբակտերիաներ:**

**Ցողունը կանգուն է, ուժեղ ճյուղավորվող` 25-55 սմ բարձրությամբ:**

**Բույսը կանաչ վիճակում պարունակում է թրթնջկաթթու, որի համար էլ դրա մասսան անասունները չեն ուտում: Տերևը կենտ փետրաձև է, վերջանում է տերևիկով: Տերևիկները 10-17 հատ են, մանր,հակադիր ձվաձև, կտրտված եզրերով, թավոտ, բաց կանաչ, մոխրականաչ գույնի: Տերևակիցները երկու-երեք և հինգբլթականի են:**

**Ծաղիկները մեկական են, սպիտակ, ծաղկակոթունն ունի թույլ մանուշակագույն երանգավորում:**

**ՈՒնդերը կարճ են, փքված, ձվաձև , որը վերջանում է փոքրիկ, կեռ կտուցիկով` 2-2.5 սմ երկարությամբ և 1-1.2 սմ լայնությամբ:**

**ՈՒնդերը դարմանագույն են, ցողունին կպած են երկարավուն, բարակ ծաղկակոթունով: Պարունակում են մեծամասամբ երկուական սերմ:**

**Սերմերը բութ, կլորավուն են, կեռ կտուցիկով, սերմնաբողբոջը` մուգ նարնջագույն, սերմի մակերեսը համեմատաբար հարթ է, երբեմն կնճռոտ, դեղնավուն գույնի:**

**1000 հատիկի մասսան 220-310 գրամ է:**

**Վեգետացիայի տևողությունը 90-105 օր է:**

***Ագրոտեխնիկան***

**Սիսեռն իր չորադիմացկունությամբ գերազանցում է հատիկաընդեղեն բոլոր մշակաբույսերին:**

**Այն կարող է բերք ապահովել նույնիսկ 250-300 մմ տարեկան տեղումների պայմաններում, մինչդեռ բույսի համար կործանարար է գերխոնավությունը, որը նպաստում է ասկոխիտոզ հիվանդության զարգացմանը և բերքի կորստին:**

**Ինքնափոշոտվող բույս է, փոշոտումը տեղի է ունենում դեռևս կոկոնակալման փուլում:**

**Սակավապահանջ է հողի նկատմամբ, լավ է աճում թեթև ավազակավային հողերում:**

**Շարահերկ մշակաբույս է, ցանվում է 30-35 սմ միջշարային հեռավորությամբ, երբեմն էլ ժապավենաձև. միջժապավենայինը 40-45 սմ, իսկ ժապավենի ներսում` 20-25 սմ:**

**Զգայուն է ֆոսֆորական և կալիումական պարարտանյութերի նկատմամբ (P2O5-45-50, K2O -50-60 կգ/հա ) ազդող նյութի հաշվով:**

**Ցանքի նորման ծլունակ սերմի հաշվով 0.5-0.55 միլիոն է մեկ հեկտարում` նայած սերմերի խոշորությանը, կշռային նորման 110-130 կգ/հա:**

**Ցանքը պետք է կատարել վաղ ժամկետներում, հացահատիկներին զուգընթաց, ցանքի խորությունը 5-7 սմ, ցանքից անմիջապես հետո, մոլախոտերի դեմ պայքարի նպատակով, անհրաժեշտ է դաշտը սրսկել պրոմետրինով կամ գեզագարտով: Բերքահավաքը կարելի է կատարել կոմբայնով` ունդերի լրիվ հասունացման ժամանակ:**