**կԱՂԱՄԲ**

**ՍԱՍՈՒՆ**

**Բարձր բերքատու և պահունակ սորտ է, շրջանացվել է ՀՀ նախալեռնային և լեռնային գոտիներում: Սասուն սորտը շրջանացվել է 2001թ., այն ստացվել է մի քանի սորտերի խաչասերումից (Խարկովսկայա զիմնայա × Ամագեր) և վեց հոլանդական ծագում ունեցող սորտերից:**

**Հիբրիդային բույսերից անհատական ընտրությամբ առանձնացվել են էլիտային բույսեր, որոնց բազմացումից խմբակային եղանակով առանձնացվել են ապագա սորտերի սերմակալները:**

***Տնտեսական արժեքավոր հատկանիշները***

**Սասուն սորտը բարձր բերքատու է` մինչև 70-80 տ/հա, գերազանցելով Խարկովսկայա ձմեռային սորտին 22-31 %-ով:**

**Այն համարվում է Շիրակի մարզում ամենաբերքատու և պահունակ սորտը, որն օժտված է համային և տեխնոլոգիական լավագույն հատկանիշներով:**

**Հարմարված է հողակլիմայական պայմաններին, դիմացկուն է վնասատուների և հիվանդությունների նկատմամբ:**

**Սասուն սորտը պահունակ է: Այն կարելի է պահել 6-7 ամիս: Նախատեսված է ձմեռային-գարնանային շրջանում թարմ օգտագործելու համար:**

***Բուսաբանական հատկանիշները***

**Սորտը պատկանում է Brassica oleraceae L եվրոպական տեսակին:**

**Վարդակը միջակ մեծության է` 52 սմ, կարճ կոթունավոր,միջին հաշվով 17 հակադիր ձվանման տերևներով: Տերևի գույնը` մոխրագույն կանաչ, հարթ եզրերով: Արտաքին կաղամբակոթը 8-12 սմ, կաղամբագլուխը` կանաչ, բաց կանաչ, 15-17 սմ բարձրությամբ, կլոր տափակավուն, խիտ, ամուր, կտրվածքում սպիտակ, սպիտակ դեղնավուն:**

***Ագրոտեխնիկական առանձնահատկությունները***

**Սասուն սորտը մշակվում է ինչպես սածիլային, այնպես էլ անսածիլ եղանակներով:**

**Լավագույն բերք ստացվում է բարձր ագրոֆոնի պայմաններում: Սնման մակերեսը 70×60 սմ : Ցանքի ժամկետը` 1-5 մայիսի, տնկումը` 10-20 հունիսի: Աշխատանքները պետք է կատարել ժամանակին` քաղհանը, փխրեցումը, պայքարը վնասատուների դեմ:**

**1 հեկտարին անհրաժեշտ է 12-14 հազար սածիլ:**

**Դաշտ դուրս գալու առաջին իսկ հնարավորության դեպքում, կաղամբին հատկացված դաշտը պարարտացվում է ազոտական պարարտանյութով և փխրեցվում է 8-10 սմ խորությամբ:**

**Կաղամբի յուրաքանչյուր 100 ց. բերք ստանալու համար, հող պետք է մտցնել 25 կգ ազոտական, 10 կգ ֆոսֆորական և 33 կգ կալիումական պարարտանյութեր` ազդող նյութի հաշվով:**

**Վեգետացիայի ընթացքում ոռոգումը պետք է կազմակերպել այն հաշվով, որ հողում խոնավությունը պահպանվի դաշտային սահմանային խոնավության 70-75 %-ի չափով:**